Komunikazzjoni mill-Kummissjoni lill-Kunsill u lill-Parlament Ewropew - Osservazzjonijiet dwar l-Artikoli tal-proposta għal regolament tal-Kunsill dwar il-ġurisdizzjoni, il-liġi applikabbli, ir-rikonoxximent u l-infurzar ta’ deċiżjonijiet u l-kooperazzjoni fi kwistjonijiet ta’ l-obbligi ta’ manteniment /* KUMM/2006/0206 finali */





[pic] | KUMMISSJONI TAL-KOMUNITAJIET EWROPEJ | Brussel 12.5.2006 KUMM(2006) 206 finali KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW Osservazzjonijiet dwar l-Artikoli tal-proposta għal Regolament tal-Kunsill dwar il-ġurisdizzjoni, il-liġi applikabbli, ir-rikonoxximent u l-infurzar ta’ deċiżjonijiet u l-kooperazzjoni fi kwistjonijiet ta’ l-obbligi ta’ manteniment KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW Osservazzjonijiet dwar l-Artikoli tal-proposta għal Regolament tal-Kunsill dwar il-ġurisdizzjoni, il-liġi applikabbli, ir-rikonoxximent u l-infurzar ta’ deċiżjonijiet u l-kooperazzjoni fi kwistjonijiet ta’ l-obbligi ta’ manteniment L-osservazzjonijiet li ġejjin huma relatati ma’ l-Artikoli tal-proposta għal Regolament tal-Kunsill adottata mill-Kummissjoni nhar il-15 ta’ Diċembru 2005 (COM (2005) 649 finali) Kapitolu I Ambitu, għan u definizzjonijiet Artikolu 1. Ir-Regolament japplika għall-obbligi ta’ manteniment kollha li ġejjin mir-relazzjonijiet tal-familja (§ 1). Minflok ma kienu elenkati t-tipi ta’ relazzjonijiet koperti, deher iktar preferibbli li ssir referenza għall-kunċett ġeneriku ta’ obbligi ta’ manteniment li għandhom x'jaqsmu mal-familja, mingħajr ma tkun imposta viżjoni, wiesgħa jew ristretta, tal-kunċett ta' familja. Paragrafu 2 jistabbilixxi l-ambitu ġeografiku tar-Regolament. Artikolu 2. Id-definizzjonijiet, fil-biċċa l-kbira tagħhom, jidhru fi strumenti oħra (eż: l-istrumenti awtentiċi fl-Art. 4, 3) tar-Regolament tal-Parlament u tal-Kunsill (KE) Nru 805/2004 tal-21 ta’ April 2004 li joħloq Ordni Ewropew ta’ Infurzar għal talbiet mhux ikkontestati[1]. Kapitolu II Ġuriżdizzjoni Dan il-Kapitolu jemenda r-Regolament tal-Kunsill (KE) Nru 44/2001 tat-22 Diċembru 2000 dwar il-ġurisdizzjoni u r-rikonoxximent u l-infurzar ta' deċiżjonijiet fi kwistjonijiet ċivili u kummerċjali[2]. Artikolu 3. Ir-regola ġenerali tal-ġurisdizzjoni tapplika tkun fejn tkun ir-residenza abitwali tal-konvenut. Din timxi fuq is-soluzzjoni stipulata fir-Regolament tal-Kunsill (KE) Nru 2201/2003 tas-27 ta’ Novembru 2003 dwar il-ġurisdizzjoni, ir-rikonoxximent u l-infurzar ta’ deċiżjonijiet fi kwistjonijiet matrimonjali u kwistjonijiet tar-responsabbiltà tal-ġenituri[3]. Barra minn hekk, dan l-Artikolu fih dettall importanti f’punt d). Sabiex tkun evitata kull kontroversja fl-interpretazzjoni ta’ l-espressjoni: “proċedura dwar l-istatus tal-persuni”, huwa previst li qorti kompetenti fi kwistjonijiet tar-responsabbiltà tal-ġenituri, taħt ir-Regolament 2201/2003, tkun kompetenti wkoll fi kwistjonijiet ta’ manteniment, jekk il-kwistjoni dwar l-obbligu ta’ manteniment tkun anċillari għall-proċeduri dwar ir-responsabbiltà tal-ġenituri. Dan jiffavorixxi l-għaqda tal-kunflitti. Fl-aħħar nett, ir-Regolament jabbanduna l-kunċett ta’ domiċilju u jagħmel referenza biss għar-residenza abitwali; dan il-kunċett, fil-fatt, jadatta aħjar għall-istrumenti applikabbli fil-liġi tal-familja. Artikolu 4. Waqt li timxi fuq id-dispożizzjonijiet ta’ l-Artikoli 23 tar-Regolament 44/2001, din id-dispożizzjoni ġġib żewġ innovazzjonijiet importanti fil-kwistjoni tal-proroga tal-ġurisdizzjoni. L-ewwel nett, ir-rekwiżiti formali saru iktar stretti: il-ftehim konkluż bil-miktub biss se jkun aċċettat (§ 2). It-tieni nett, l-ambitu tal-klawsoli li jagħtu ġurisdizzjoni huwa ristrett b’mod sinifikanti, minħabba li ma jistgħux jintużaw f’kunflitt dwar obbligu ta’ manteniment fir-rigward ta’ minorenni (§ 4). F’dawn il-kwistjonijiet il-“parti dgħajfa” għandha tingħata protezzjoni sħiħa. Artikolu 5. Dan jimxi fuq l-Artikolu 24 tar-Regolament 44/2001. Artikolu 6. Minflok ma jirreferi għal-liġijiet nazzjonali, meta l-ebda qorti ta' l-ebda Stat Membru ma jkollha ġurisdizzjoni taħt l-Artikoli preċedenti, din id-dispożizzjoni tistabbilixxi żewġ kriterji sussidjarji relatati: in-nazzjonalità komuni tal-kreditur u tad-debitur u l-post ta’ l-aħħar residenza abitwali komuni tal-konjuġi, meta din ir-residenza tkun għadha teżisti għall-inqas sena qabel il-bidu tal-proċeduri. Il-previdibilità legali hija msaħħa u s-sitwazzjonijiet kollha fejn tista’ tkun stabbilita rabta leġittima mal-Komunità Ewropea huma koperti. Din id-dispożizzjoni tapplika biss fil-każ li żewġ partijiet – il-kreditur u d-debitur – ma jkollhomx ir-residenza tagħhom fl-Unjoni Ewropea, ma jkunux ikkonkludew ftehim dwar l-għażla tal-qorti kompetenti jew ma jkunux dehru volontarjament quddiem qorti ta’ Stat Membru. Artikoli 7, 8, 9 u 10. Rigward il- lis pendens , azzjonijiet relatati, it-tressiq quddiem qorti u l-miżuri proviżorji, id-dispożizzjonijiet jimxu fuq l-Artikoli 27, 28, 30 u 31 tar-Regolament 44/2001. Artikolu 11. Din id-dispożizzjoni hija ispirata parzjalment mill-Artikolu 17 tar-Regolament 2201/2003, iżda tieħu f’kunsiderazzjoni l-fatt li r-rikors għal-liġi nazzjonali m’għadux jeżisti u għalhekk il-ġurisdizzjoni internazzjonali ta’ qorti ta’ Stat Membru tista’ tibbaża biss fuq ir-Regolament. Kapitolu III Liġi applikabbli Artikolu 12. L-għan ta’ dan il-kapitolu hu li jarmonizza r-regoli tal-kunflitt tal-liġijiet fi kwistjonijiet ta’ obbligi ta’ manteniment, u mhux li jiddetermina l-liġi applikabbli għall-istabbiliment tar-relazzjonijiet tal-familja li fuqhom huma bbażati l-obbligi ta’ manteniment. Il-kundizzjonijiet minn qabel għall-eżistenza ta’ obbligu ta’ manteniment mhumiex koperti. Għalhekk, il-liġi magħżula mir-Regolament tippermetti li tiddetermina jekk tifel ikollux obbligu ta’ manteniment lejn missieru, iżda din ma tirregolax l-istabbiliment tar-relazzjoni bejn il-missier u t-tifel. Artikolu 13. Il-liġi tal-pajjiż tar-residenza abitwali tal-kreditur tibqa’ predominanti (§ 1), bħal fil-konvenzjoni ta’ l-Aja tat-2 ta’ Ottubru 1973 dwar il-liġi applikabbli għall-obbligi ta’ manteniment (minn issa ’l quddiem: “il-Konvenzjoni”). Il-liġi tal-fora (§ 2) tiġi t-tieni f’żewġ sitwazzjonijiet. L-ewwel waħda hi dik li fiha l-liġi tal-pajjiż ta’ residenza abitwali tal-kreditur ma tippermettix li tagħtih mantenimenti. Għalhekk, il-liġi tal-fora tieħu post il-liġi nazzjonali, biex tipproteġi lill-kreditur (§ 2 a). It-tieni sitwazzjoni (§ 2 b) tkopri każijiet fejn il-kreditur jista’ jibbenefika minn mantenimenti bl-appplikazzjoni tal-liġi tal-pajjiżi ta’ residenza abitwali tiegħu, iżda jippreferi jitlob l-applikazzjoni tal-liġi tal-fora. Madankollu, din il-possibilità hi offruta lilu biss meta l-liġi tal-fora tikkoinċidi mal-liġi tal-pajjiż ta’ residenza abitwali tad-debitur. Għalhekk, ma jkunx hemm il-ksur tal-prinċipju tat-trattament ugwali bejn il-partijiet: il-kreditur iressaq azzjoni fil-pajjiż tar-residenza abitwali tad-debitur u jitlob l-applikazzjoni tal-liġi ta’ dan l-istess pajjiż. Il-kreditur, minħabba raġunijiet lingwistiċi jew spejjeż, jista’ jippreferi li l-awtorità li tieħu d-deċiżjonijiet tapplika l-liġi interna tiegħu. Minflok ma jipprevedi għall-applikazzjoni awtomatika, “li tintiret”, tal-liġi tan-nazzjonalità komuni tal-partijiet, f’każ ta’ “insuffiċjenza” tal-liġijiet l-oħra, paragrafu 3 jipprevedi li jmur lil hinn mir-regoli bażiċi biss meta żewġ kundizzjonijiet ikunu milħuqa: minn naħa, jeħtieġ li skond il-liġijiet magħżula mill-paragrafi 1 u 2, il-kreditur ma jkunx jista’ jikseb mantenimenti mid-debitur, u min-naħa l-oħra, jeħtieġ li jkun hemm pajjiż ieħor li miegħu l-obbligu ta’ manteniment ikollu rabtiet mill-qrib. Dan jista’ jkun il-pajjiż tan-nazzjonalità komuni, iżda jistgħu ikunu kkunsidrati possibilitajiet oħrajn ukoll. Artikolu 14. Tkun xi tkun in-natura tar-relazzjoni ta’ manteniment fil-kwistjoni, il-partijiet huma awtorizzati li jagħżlu l-liġi tal-fora għall-proċeduri, bil-kundizzjoni li din l-għażla tkun espliċita jew għall-inqas ma tkunx ambigwa. Għalhekk, il-punt hu mhux li tingħażel liġi applikabbli minn qabel, għat-tilwim fil-futur, iżda li jkun hemm ftehim biex l-awtorità magħżula tapplika l-liġi tagħha. Għall-kuntrarju, f’każ li l-kundizzjonijiet f’termini ta’ sostanza u forma jkunu iktar stretti, il-kreditur u d-debitur jistgħu jaqblu minn qabel dwar il-liġi applikabbli. Dan il-ftehim minn qabel dwar kwalunkwe tilwima ma jistax isir meta l-obbligi ta’ manteniment fir-rigward tat-tfal u l-adulti vulnerabbli jkunu fil-kwistjoni. Barra minn hekk, il-partijiet jistgħu jaqblu li jagħżlu biss ċerti liġijiet, li jippreżentaw rabtiet mas-sitwazzjoni tagħhom. Fl-aħħarnett, il-ftehim għandu jkun konkluż bil-miktub. Artikolu 15. Din id-dispożizzjoni torganizza l-protezzjoni tad-debitur kontra l-applikazzjoni tal-liġi magħżula meta r-relazzjoni ta’ manteniment fil-kwistjoni ma tkunx rikonoxxuta unanimament biex jistħoqqilha li tkun privileġġjata. Huwa l-każ, partikolarment, tar-relazzjonijiet ta’ manteniment bejn persuni relatati b’kollateralità jew b’affinità, jew obbligi ta’ manteniment ta’ dixxendenti fir-rigward ta’ l-axxendenti tagħhom. Bħal fl-Artikolu 7 tal-Konvenzjoni, id-debitur jista’ jopponi talba mill-kreditur fuq il-bażi li ma jkunx hemm obbligu ta’ manteniment taħt il-liġi tan-nazzjonalità komuni tagħhom jew, jekk ma jkunx hemm nazzjonalità komuni, taħt il-liġi tal-pajjiż tar-residenza abitwali tad-debitur. L-obbligi ta’ manteniment bejn konjuġi jew ex-konjuġi jqajmu diffikultajiet reali fl-Istati Membri li jkunu jridu jevitaw li dmir ta’ għajnuna jinżamm artifiċjalment wara s-separazzjoni tal-koppja. Paragrafu 2 jipproteġi lid-debitur waqt li jippermettilu li jargumenta li m’hemmx obbligu ta’ manteniment taħt il-liġi tal-pajjiż li ż-żwieġ ikollu rabtiet mill-qrib miegħu, jiġifieri l-pajjiż li jirrappreżenta ċ-ċentru prinċipali ta’ l-interessi tal-konjuġi meta kienu flimkien. Artikolu 16. Dan huwa l-istess bħall-Artikolu 9 tal-Konvenzjoni iżda jispeċifika, madankollu, li din id-dispożizzjoni tikkonċerna biss id-dritt ta’ istituzzjoni pubblika li titlob rimborż, jiġifieri l-kapaċità tagħha li taġixxi. Ir-rimborż għandu jkun soġġett għal-liġi magħżula skond ir-regoli l-oħra tal-kunflitt tar-Regolament (ara Art. 17 § 1 e). Artikolu 17. Id-definizzjoni mhux eżawrjenti tal-qasam kopert mil-liġi applikabbli għal obbligu ta’ manteniment, fil-paragrafu 1, hija ispirata minn dik li tinsab fil-Konvenzjoni. Din issemmi b’mod espliċitu l-perjodu limitat biex ikunu evitati ċerti diffikultajiet ta’ applikazzjoni fil-fażi tat-twettiq tad-deċiżjonijiet. Paragrafu 2 jimxi fuq dispożizzjoni tal-liġi sostantiva li tinsab fl-Artikolu 11 tal-Konvenzjoni li tobbliga lil kull awtorità kompetenti ta’ l-Istati Membri li tistabbilixxi manteniment waqt li tieħu f’kunsiderazzjoni r-riżorsi tad-debitur u l-bżonnijiet tal-kreditur, ikun xi jkun il-kontenut tal-liġi magħżula mir-regoli tal-kunflitt. Artikolu 18. Il-prinċipju ta’ l-universalità tar-regoli tal-kunflitt tal-liġijiet huwa stabbilit. Artikolu 19. Ir-rikors huwa projbit (§ 1), ħlief jekk il-liġi magħżula tkun dik ta’ Stat mhux membru li r-regoli tal-liġi internazzjonali privata tiegħu, kieku kienu japplikaw, kienu jagħżlu l-liġi ta’ pajjiż ieħor (§ 2). Ma jidhirx xieraq li f’tilwima, fi kwistjoni ta’ mantenimenti quddiem qorti ta' Stat Membru, tkun applikata l-liġi ta’ Stat mhux membru li ma japplikahiex fl-istess sitwazzjoni. Madankollu, biex it-teknika ta' dan ir-“rikors parzjali" tkun simplifikata, issir applikazzjoni diretta, f’dan il-każ, tal-liġi tal-fora. Artikolu 20. L-eċċezzjoni tal-politika pubblika inżammet biex teskludi l-liġi magħżula, iżda huwa propost li ma tintużax fir-rigward tal-liġijiet ta’ l-Istati Membri. Il-mekkaniżmi li jipproteġu d-debituri kontra t-talbiet ta’ ċerti kredituri ta’ manteniment (ara Art. 15) jidhru suffiċjenti biex jevitaw l-effetti “mhux mixtieqa” tal-liġijiet ta’ ċerti Stati Membri meta jkunu applikati fi Stati Membri oħra. Artikolu 21. Dwar is-sistemi mhux unifikati, l-Artikolu jimxi fuq is-soluzzjoni stabbilita fl-Artikolu 19 § 1 tal-Konvenzjoni ta’ Ruma tad-19 ta’ Ġunju 1980 dwar il-liġi applikabbli għall-obbligi kuntrattwali[4]. Kapitolu IV Regoli ta’ proċedura komuni Dan il-kapitolu jistabbilixxi l-istandards ta’ proċeduri komuni li jiggarantixxu r-rispett sħiħ tar-rekwiżiti tal-proċedimenti ostili. Dawn l-istandards jikkostitwixxu dak li hu indispensabbli għas-suppressjoni ta’ l- exequator u japplikaw għal kull proċedura fil-kwistjonijiet ta’ l-obbligi ta’ manteniment, tkun xi tkun in-natura tagħhom, sabiex kull deċiżjoni mogħtija fi Stat Membru tkun tista’ tibbenefika mis-sistema tar-rikonoxximent awtomatiku. Artikolu 22. Il-modi ta’ notifika jew taħrika tad-dokument li jagħti bidu għall-proċedura huma armonizzati billi jimxu fuq l-Artikolu 13 tar-Regolament 805/2004, li jippermettu l-kisba tal-prova tal-wasla ta’ l-att mill-konvenut (§ 1). Għall-inqas wieħed minn dawn il-modi għandu jikun previsti mil-liġi interna ta’ l-Istati Membri, li jkunu mistiedna li jinformaw il-Kummissjoni b’dawk li jkunu disponibbli (§ 3). Paragrafu 2 jorganizza d-drittijiet tad-difiża, billi jimponi limitu minimu ta’ żmien li kull konvenut għandu jibbenefika minnu mill-jum meta jirċievi d-dokument li jagħti bidu għall-proċedura . Artikolu 23. L-armonizzazzjoni mwettqa mill-Artikolu 22 tiffaċilita l-ħidma ta’ l-imħallef li jivverifika l-ammissibilità ta’ każ. Is-sospensjoni tal-proċedura, kif inhu previst fir-Regolament 2201/2003 (Art. 18 § 1) għalhekk għandu jintervjeni biss rarament jekk il-konvenut li ma jidhirx quddiem il-qorti jkollu r-residenza fi Stat Membru minħabba li, skond id-definizzjoni, dan il-konvenut ikun seta’ jirċievi d-dokument li jagħti bidu għall-proċeduri skond l-istandards komuni ta’ l-Artikolu 22. Għalhekk, il-qorti għandha funzjoni limitata meta l-konvenut li ma jidhirx ma jkollux ir-residenza fi Stat Membru: ikun biżżejjed li tivverifika li n-notifika/it-taħrika tkun saret sew b’rispett lejn ir-regoli armonizzati. Min-naħa l-oħra, jekk il-konvenut li ma jidhirx ikollu r-residenza fi Stat mhux membru (§§ 2 et 3), ta’ min jimxi fuq l-Artikolu 18, paragrafi 1 u 3 tar-Regolament 2201/2003. Artikolu 24. Jista’ jkun il-każ li r-regoli ta’ l-Artikolu 22 ma jkunux operattivi, jew minħabba li ma jkunux wasslu għar-riżultat mistenni (konvenut mhux misjub), jew minħabba li ma jkunux applikabbli (konvenut fi Stat mhux membru), jew inkella minħabba raġuni ta’ force majeur . F’dawn il-każijiet, tkun tista’ tittieħed deċiżjoni, iżda l-konvenut ikollu d-dritt, fi kwalunkwe Stat Membru, li jitlob ir-reviżjoni tad-deċiżjoni. Minn meta l-konvenut ikun informat bid-deċiżjoni u jkun jista’ jaġixxi, dan igawdi minn perjodu ta’ żmien biex jitlob ir-reviżjoni ta’ din id-deċiżjoni. Din it-talba tissospendi l-miżuri ta’ infurzar (ara Art. 33, punt b). Kapitolu V Saħħa eżekutorja Artikolu 25. Il-miżuri intermedjarji huma mneħħija għat-talbiet ta’ manteniment. B’kunsiderazzjoni tal-garanziji ta’ proċedura imposti minn qabel, fl-Istati Membri kollha, qabel ma tingħata d-deċiżjoni, ma jkunx neċessarju li wara jkun eżerċitat kontroll, meta d-deċiżjoni tiċċirkola fi ħdan iż-żona ġuridika Ewropea. Artikolu 26. In-natura ta’ deċiżjoni direttament infurzabbli – diġà prevista ħafna drabi f’din il-kwistjoni fil-liġijiet interni ta’ l-Istati Membri – hija regola ġenerali. Din tippermetti li tidħol fi proċeduri ta’ infurzar qabel ma d-deċiżjoni tkun definittiva. Diġà ttieħdet l-istess miżura mil-leġiżlatur tal-Komunintà fil-kwistjonijiet tad-dritt għall-aċċess (ara l-Art. 41 § 1, it-tieni inċiż tar-Regolament 2201/2003). Kapitolu VI Infurzar Artikolu 27. Dan il-kapitolu jmur lil hinn mill-prinċipju li jistipula li l-proċedura ta’ infurzar hija bbażata mil-liġi ta’ l-Istat Membru ta’ infurzar. L-Artikolu jkopri l-miżuri ta’ infurzar maħsuba biex japplikaw f’sitwazzjonijiet bejn pajjiż u ieħor; fil-fatt, dan ifisser li tittieħed deċiżjoni fi Stat Membru u tkun infurzata fi Stat Membru ieħor. Artikolu 28. Il-parti li titlob l-infurzar hija eżentata milli tagħti traduzzjoni sħiħa tad-deċiżjoni. Minflok it-traduzzjoni hija meħtieġa silta mid-deċiżjoni, konformi ma’ formola standard disponibbli fil-lingwi uffiċjali kollha tal-Komunità. Artikoli 29, 30 u 31. Il-formalitajiet meħtieġa fl-Istat Membru ta’ infurzar huma simplifikati bl-applikazzjoni tar-regoli eżistenti (Art. 50, 51 u 56 tar-Regolament 44/2001) fil-fażi ta’ l-infurzar proprju u mhux fl-istadju tad-dikjarazzjoni ta’ infurzabbilità, imneħħija mill-Artikolu 25. Artikolu 32. Il-projbizzjoni ta’ kull reviżjoni f’termini tas-sostanza fi Stat Membru ta’ infurzar hija diġà stabbilita (eż: Art. 45 § 2 tar-Regolament 44/2001). Madankollu, paragrafu 2 jistipula li l-awtoritajiet ta' infurzar xorta jistgħu jillimitaw l-infurzar tad-deċiżjoni lill-parti marbuta mat-talba ta’ manteniment, mingħajr ħsara lill-ammont tat-talba nnifisha. Artikolu 33. Anki jekk ma tagħmel l-ebda emenda sostanzjali, awtorità ta’ infurzar li tipposponi l-infurzar tad-deċiżjoni inizjali twaqqaf il-ħlas tal-mantenimenti u għalhekk iċċaħħadha mill-effett siewi tagħha. Huwa minħabba f’hekk li għandhom ikunu limitati l-prerogattivi ta’ l-awtoritajiet ta’ infurzar, billi jkunu elenkati b’mod eżawrjenti r-raġunijiet għaliex l-infurżar ta’ deċiżjonijiet jista’ jkun rifjutat jew pospost, sabiex tkun żgurata l-protezzjoni tad-debitur, li s-sitwazzjoni tiegħu tkun inbidlet jew li jkun talab reviżjoni tad-deċiżjoni iniżjali. Artikolu 34. Hija implimentata ordni ta’ ġbid ta’ flus awtomatiku darba fix-xahar. Ċerti Stati Membri diġà għandhom miżuri li l-effetti tagħhom huma simili (sekwestru tal-kont tal-bank, sekwestru-twaqqif tas-salarju) iżda din id-dispożizzjoni hija importanti minħabba żewġ raġunijiet: tagħti ċ-ċertezza li din it-tip ta’ miżura ta’ infurzar se tkun disponibbli kullimkien fl-Unjoni Ewropea; u toffri l-possibilità lil kreditur tal-mantenimenti li jikseb ordni minn qorti ta’ oriġini li jkun infurzabbli fi kwalunkwe Stat Membru. Il-kreditur tal-mantenimenti għalhekk ikollu aċċess għal ġustizzja tal-viċinat: jekk jaġixxi quddiem it-tribunal tar-residenza abitwali tiegħu, jista’ jagħmel appell lill-istess tribunal għall-għotja ta’ ordni ta’ ġbid ta’ flus awtomatiku, li mbagħad jintuża fi Stat Membru ieħor. Għalhekk, tingħata l-ġurisdizzjoni lill-imħallef ta’ oriġini biex jagħti att ta’ infurzar dirett, anke jekk l-infurzar iseħħ b’mod konkret fi Stat Membru ieħor. L-għoti ta’ ordni ta’ ġbid ta’ flus jassumi li d-deċiżjoni ta’ oriġini tkun notifika jew taħrika mogħtija lid-debitur permezz ta’ wieħed mill-modi msemmija fl-Artikolu 22 (§ 2). Din imbagħad tassumi li tkun magħrufa l-identità ta’ min iħaddem u/jew tal-kont tal-bank tad-debitur, li huma d-destinatarji ta’ l-att (§§ 4 et 5). Id-debitur mhux dejjem ikun inattiv; jista’ jitlob reviżjoni tad-deċiżjoni tal-qorti ta’ oriġini, jekk ikun informat għall-ewwel darba, jew imur kontra l-ordni ta’ ġbid ta’ flus billi jitlob li l-miżura ta’ infurzar tkun posposta skond il-kundizzjonijiet stipulati fl-Artikolu 33. Biex tkun faċilitata l-informazzjoni tad-debitur, dan għandu jkun notifikati bl-ordni ta’ ġbid ta’ flus, id-deċiżjoni inizjali u l-avviż ta’ informazzjoni (§ 4 b). Artikolu 35. L-iffriżar proviżorju ta’ kont tal-bank jista’ jinkiseb, bl-għan li jkunu garantiti miżuri ta’ infurzar. Din il-proċedura rapida – mingħajr il-parteċipazzjoni tad-debitur fl-ewwel fażi tagħha – tippermetti lill-qorti li tisma’ t-talba biex tipprevjeni kull dissimulazzjoni tar-riżorsi. Hija miżura ta’ salvagwardja proviżorja li l-irtirar tagħha jista’ jintervjeni f’kull mument, jew fuq it-talba tad-debitur, (§ 5), jew awtomatikament meta tingħata deċiżjoni dwar is-sostanza (§ 6). Artikolu 36. Ir-rank prijoritarju mogħti lill-kredituri tal-mantenimenti jippermetti li jiżgura li fi ħdan l-Unjoni Ewropea, id-djun tal-mantenimenti, li jkopru l-bżonnijiet ta’ l-ewwel neċessità, dejjem ikunu mħallsa bi preferenza mad-djun l-oħra tad-debitur. Kapitolu VII Strumenti awtentiċi u ftehimiet Artikoli 37 u 38. L-istrumenti awtentiċi u l-ftehim bejn il-partijiet, ladarba jkunu infurzabbli fuq it-territorju ta’ Stat Membru, għandhom jibbenefikaw, mutatis mutandis , mill-istess sistema legali bħad-deċiżjonijiet, kif inhu diġà l-każ f’oqsma oħra (eż.: Art. 46 tar-Regolament 2201/2003). Għalhekk, għandhom ikunu infurzabbli fi kwalunkwe Stat Membru, daqslikieku fl-Istat Membru ta’ oriġini, mingħajr formalità u mingħajr ma jkun possibbli li jopponu għar-rikonoxximent tagħhom. Jistgħu wkoll japplikaw l-istess miżuri ta’ infurzar bħad-deċiżjonijiet. Kapitolu VIII Kooperazzjoni Artikoli 39 u 40. Dan il-kapitolu huwa ispirat parzjalment mir-Regolament 2001/2003 (Art. 53 sa 58). L-għażla ta’ l-awtoritajiet ċentrali u l-funzjonijiet ġenerali tagħhom huma soġġetti għal regoli kumparabbli. Artikoli 41 u 42. Il-funzjonijiet speċifiċi ta’ l-awtoritajiet ċentrali u l-metodu ta’ ħidma tagħhom huma adattati għar-rekwiżiti partikolari ta’ l-irkupru ta’ l-obbligi ta’ manteniment. Għalhekk, il-kredituri tal-manteniment huma offruti l-possibilità li jkunu rappreżentati minn awtorità ċentrali fi proċedura bl-għan li jiksbu deċiżjoni jew irkupru effettiv ta’ l-ammonti dovuti (Art. 41 § 2). Din l-għajnuna għandha tkun bla ħlas ladarba fuq il-livell intern il-kreditur tal-mantenimenti jissodisfa l-kundizzjonijiet meħtieġa biex jikseb l-għajnuna ġudizzjarja (Art. 42 § 4). Biex tkun iffaċilitata l-ħajja tal-kredituri tal-mantenimenti, dawn jistgħu jindirizzaw lill-qorti tal-post tar-residenza abitwali tagħhom, li għandha tagħtihom għajnuna u assistenża biex tiżgura s-segwitu tat-talbiet ta’ kooperazzjoni tagħhom (Art. 42 § 1). Artikolu 43. Il-laqgħat ta’ l-awtoritajiet ċentrali għandhom iseħħu fil-qafas tan-Netwerk Ġudizzjarju Ewropew fi kwistjonijiet Ċivili u Kummerċjali. Artikolu 44. Ħafna drabi jkun diffiċli ħafna li jerġa’ jinstab – jew li jinstab – id-debitur tal-mantenimenti. Is-sejba tiegħu hija indispensabbli għall-għoti tad-deċiżjoni kontradittorja u biex tkun magħrufa s-sitwazzjoni patrimonjali tiegħu. L-Istati Membri għandhom jagħmlu skambju ta’ informazzjoni biex jilħqu dawn l-għanijiet. Dan l-obbligu pożittiv jikkonsisti fid-disponibilità tal-modi eżistenti kollha għall-irkupru ta’ l-obbligi ta’ manteniment. Paragrafu 2 għandu jinftiehem f’dan is-sens: l-Istati Membri m’għandhomx joħolqu skedarji iżda li jagħmlu dawk eżistenti disponibbli. Barra minn hekk, il-ħolqien ta’ skedarji ġodda huwa projbit (§ 3). Il-lista f’paragrafu 2 hija minima u mhux eżawrjenti; awtoritajiet oħra, u tipi oħra ta’ informazzjoni, jistgħu jkunu miżjuda. Artikolu 45. L-aċċess għall-informazzjoni huwa organizzat permezz ta’ l-awtoritajiet ċentrali. Il-kreditur tal-mantenimenti jieħu l-inizjattiva li jirreferi l-kwistjoni lill-awtorità “tiegħu” li tagħmel it-talba permezz tal-qorti “tiegħu” (dik tar-residenza abitwali tiegħu). Madankollu, il-qorti biss hija responsabbli mit-talba u destinatarja ta’ l-informazzjoni; il-kreditur m’għandux aċċess għad- data personali tad-debitur, li hija kkomunikata biss lill-awtoritajiet li għandhom speċjalment din is-setgħa. L-informazzjoni dwar il-lok tad-debitur biss tista’ titwassal f’kull ħin. L-informazzjoni l-oħra – dwar il-patrimonju – jistgħu jkunu mfittxija biss iktar tard, ladarba deċiżjoni, jew strument awtentiku jew ftehim bejn il-partijiet, ikun ippermetta l-istabbiliment tal-kwalità ta’ kreditur tal-mantenimenti (§ 3). Artikolu 46. L-informazzjoni hija kkomunikata lill-qorti li tkun trażmettiet it-talba inizjali. L-awtorità ċentrali hija mezz ta’ trażmissjoni u ma tistax tuża l-nformazzjoni; din tipproċedi għall-qerda tagħha ladarba tkun ikkomunikata (§ 1). Il-qorti li tirċievi l-informazzjoni biss tista’ tagħmel użu minnha biex tiffaċilita l-irkupru ta’ manteniment (§ 2). Kull użu ieħor huwa projbit. Madankollu, il-qorti tista’ tibgħat l-informazzjoni, mingħajr ma tikxifha lill-kreditur tal-mantenimenti, lill-awtoritajiet inkarigati mill-istrumenti li saru possibbli permezz tal-kisba ta' l-informazzjoni. Il-qorti hija awtorizzata biss li tikkonserva l-informazzjoni, bil-kundizzjoni li din tkun utli għall-irkupru ta’ talba ta’ manteniment fi żmien sena (§ 3). Artikolu 47. Id-debitur għandu d-dritt li jkun jaf li data li tikkonċernah kienet ikkomunikata u b’liema mod tkun se tintuża. Madankollu, ir-rispett ta’ dan l-obbligu ta’ informazzjoni, li l-awtorità mitluba hija responsabbli minnu, m’għandux ikun ta’ ħsara għall-effikaċja ta’ l-irkupru tal-mantenimenti. L-informazzjoni tad-debitur għalhekk tista’ tkun moħbija, fuq it-talba ta’ l-awtorità li tagħmel it-talba li tkun tixtieq tuża l-informazzjoni li din tkun irċeviet mingħajr ma tieħu r-riskju li d-debitur ma jirrispettax il-miżuri proposti. Kapitolu IX Dispożizzjonijiet Ġenerali u Finali Artikolu 48. Ir-Regolament, strument komunitarju awtonomu għall-obbligi ta’ mantenimenti, se jissostitwixxi r-Regolamenti 44/2001 u 805/2004, li mhux se japplikaw iktar f’dan il-qasam partikolari (§ 1). Barra minn hekk, b'kunsiderazzjoni ta’ l-armonizzazzjoni tar-regoli ta’ notifika u ta’ taħrika (Art. 22), m’għadux neċessarju li jkun applikat l-Artikolu 19 tar-Regolament tal-Kunsill (KE) Nru 1348/2000 tad-29 ta’ Mejju 2000 dwar is-servizz fl-Istati Membri ta’ l-atti ġudizzjarji u extra-ġudizzjarji fi kwistjonijiet ċivili u kummerċjali[5] (§ 2). Min-naħa l-oħra, id-dispożizzjonijiet l-oħra tar-Regolament (KE) Nru 1348/2000, kif ukoll dawk tar-Regolament (KE) tal-Kunsill Nru 1206/2001 tat-28 ta’ Mejju 2001 dwar il-kooperazzjoni bejn il-qrati ta’ l-Istati Membri fil-qasam tal-kisba tal-provi fi kwistjonijiet ċivili u kummerċjali, mhumiex affettwati b’dan ir-Regolament[6] (§ 3). Artikolu 49. Ir-Regolament il-ġdid jipprevali fuq l-istrumenti l-oħra applikabbli fir-rigward tar-relazzjonijiet bejn l-Istati Membri. Ma jissostitwix totalment il-konvenzjonijiet applikabbli, minħabba li l-ambitu u l-kontenut mhumiex strettament identiċi, iżda jipprevali fuqhom u jissupplimentahom jekk ikun hemm bżonn, partikolarment fi kwistjonijiet ta’ kooperazzjoni. Artikoli 50 u 51. Dawn id-dispożizzjonijiet jikkonċernaw l-emenda ta’ l-annessi u l-komitoloġija. Artikolu 52. Ir-Regolament għandu japplika għall-proċeduri stabbiliti sa mid-dħul fis-seħħ tiegħu (§ 1), iżda xi wħud mid-dispożizzjonijiet jistgħu jkunu implimentati qabel din id-data (§ 2). Huwa l-każ tar-regoli tal-kunflitt tal-liġijiet, li l-partijiet fi proċedura li tkun għadejja jistgħu jiddeċiedu li japplikaw bi ftehim komuni. Bl-istess mod, il-miżuri ta' infurzar jistgħu jikkonċernaw id-deċiżjonijiet kollha u l-istrumenti awtentiċi li, b'rabta ma' l-istrumenti eżistenti, ġew approvati għall- exequatur jew, aħjar minn hekk, diġà ġew eżentati minn din il-formalità. Fl-aħħarnett, id-dispożizzjonijiet fir-rigward tal-kooperazzjoni għandhom japplikaw għall-proċeduri li jkunu għaddejjin, bir-regoli importanti dwar l-aċċess għall-informazzjoni. Artikolu 53. Dan jistabbilixxi d-data tad-dħul fis-seħħ tar-Regolament u d-data ta’ l-applikazzjoni tiegħu. [1] ĠU L 143, tat-30 ta’ April 2004, p. 15 – 39. [2] ĠU L 12 tas-16 ta’ Jannar 2001, p. 1 – 23. [3] ĠU L 338, tat-23 ta’ Diċembru 2003, p. 1 – 29. [4] ĠU L 27, tas-26 ta’ Jannar 1998, p. 34 – 53. [5] ĠU L 160 tat-30.4.2004, p. 37. [6] ĠU L 174 tas-27.6.2001, p. 1.